Dómstóll í Frakklandi dæmdi í dag Nicolas Sarkozy, fyrrverandi forseta Frakklands, í eins árs fangelsi fyrir að hafa eytt allt of miklum fjármunum í kosningabaráttu sína árið 2012.
Nicolas Sarkozy, fyrrverandi forseti Frakklands, var í dag dæmdur í eins árs fangelsi fyrir að hafa fjármagnað kosningabaráttu sína árið 2012 með ólögmætum hætti. Til þess varði hann hátt í tvöfalt meiri fjármunum en lög leyfa.
Í forsetakosningunum 2012 lögðu Sarkozy og stuðningsmenn hans allt í sölurnar í baráttunni fyrir endurkjöri við Francois Hollande, frambjóðanda Sósíalista. Tæplega fjörutíu og þremur milljónum evra var kostað til, en samkvæmt frönskum lögum má baráttan ekki kosta meira en tuttugu og tvær og hálfa. Fyrir dómi neitaði Sarkozy sök og sagðist ekkert hafa skipt sér af fjármögnun kosningabaráttunnar. Dómstóllinn taldi þó hafið yfir vafa að frambjóðandinn hefði vitað um eyðsluna. Hann fékk því eins árs fangelsisdóm, sem hann fær að afplána heima við með ökklaband. Verjandi Sarkozys lýsti því samstundis yfir að dóminum yrði áfrýjað.
Fyrr á þessu ári var Sarkozy dæmdur í þriggja ára fangelsi, þar af tvö ár skilorðsbundin, fyrir að hafa lofað dómara góðri stöðu gegn upplýsingum um rannsókn á fjármálum hans. Þeim dómi var sömuleiðis áfrýjað.
Nicolas Sarkozy gegndi embætti forseta Frakklands á árunum 2007 til 2012. Hann er fyrstur Frakklandsforseta til að vera dæmdur til fangelsisvistar. Hann ætlaði að sækjast eftir endurkjöri árið 2017, en varð að hætta við vegna yfirvofandi málaferla. Síðar lýsti hann því yfir að hann væri hættur afskiptum af stjórnmálum.
Nicolas Sarkozy, fyrrverandi forseti Frakklands var í dag dæmdur í eins árs fangelsi fyrir að hafa notað allt of mikla fjármuni í kosningabaráttu sína árið 2012